**Ministru kabineta noteikumu projekta „Grozījumi Ministru kabineta 2010.gada 21.jūnija noteikumos Nr.558 „Noteikumi par valsts nodevu par operācijām ar** **vekseļiem”” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
|  | | | |
| 1. | Pamatojums | | Ministru kabineta 2010. gada 21. decembra sēdes protokollēmuma (prot. Nr.74, 53.§) „Informatīvais ziņojums „Par priekšlikumiem grozījumiem normatīvajos aktos vekseļu elektroniskas aprites nodrošināšanai”” 3. punkts. |
| 2. | Pašreizējā situācija un problēmas | | 2013.gada 5.jūnijā stājās spēkā likums „Grozījumi Vekseļu likumā” (Latvijas Vēstnesis, 2013., 97.nr.), kas paredz, ka vekseļa devējs turpmāk varēs izdot ne tikai papīra formas vekseli, bet arī elektronisku vekseli. Cita starp minētais likums paredz papildināt Vekseļu likumu ar 78.3 pantu, kas noteic, ka elektroniskajam vekselim pievieno dokumentu par valsts nodevas samaksu. Savukārt saskaņā ar minētajā likumā iekļauto Vekseļu likuma 78.4 pantu, ja elektroniskajam vekselim nav pievienots dokuments par valsts nodevas samaksu, attiecīgais elektroniskais vekselis nav spēkā.  Ministru kabineta 2010.gada 21.jūnija noteikumu Nr.558 „Noteikumi par valsts nodevu par operācijām ar vekseļiem” pašreiz spēkā esošā redakcija nosaka kārtību, kādā maksā valsts nodevu par operācijām ar papīra formas vekseļiem (vienkāršo vekseli vai tratu), bet nenosaka kārtību, kādā maksājama valsts nodeva par elektroniskajiem vekseļiem. |
| 3. | Saistītie politikas ietekmes novērtējumi un pētījumi | | Projekts šo jomu neskar. |
| 4. | Tiesiskā regulējuma mērķis un būtība | | Noteikumu projekta mērķis ir saskaņot Ministru kabineta 2010.gada 21.jūnija noteikumus Nr.558 „Noteikumi par valsts nodevu par operācijām ar vekseļiem” ar attiecīgajiem grozījumiem Vekseļu likumā, nosakot kārtību, kādā maksājama valsts nodeva par elektroniskajiem vekseļiem.  Šā mērķa sasniegšanai noteikumu projekts paredz noteikt, ka valsts nodeva maksājama arī par elektroniskajiem vekseļiem un ka valsts nodevu maksā pirms vekseļa izdošanas ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē.  Vienlaikus noteikumu projekts neparedz izmaiņas attiecībā uz valsts nodevas samaksas par tratu vai vienkāršo vekseli apliecinājumu, jo tāpat kā šobrīd valsts nodevas samaksu par tratu vai vienkāršo vekseli apliecinās bankas atzīme uz vekseļa par samaksātās valsts nodevas apmēru, bankas dienas spiedogs un bankas darbinieka paraksts  Noteikumu projekts pilnībā atrisinās anotācijas I sadaļas 2. punktā minēto problēmu. |
| 5. | Projekta izstrādē iesaistītās institūcijas | | Noteikumu projekta izstrādē notika konsultācijas ar Valsts kasi. |
| 6. | Iemesli, kādēļ netika nodrošināta sabiedrības līdzdalība | | Sabiedrības līdzdalība netika nodrošināta, jo valsts nodevas apmērs par operācijām ar vekseļiem netiek mainīts. |
| 7. | Cita informācija | | Nav |
| **II. Tiesību akta projekta ietekme uz sabiedrību** | | | |
| Sabiedrības mērķgrupa | | Noteikumu projekta mērķgrupa ir juridiskās un fiziskās personas, kuras izraksta vekseļus (par ārvalstīs izrakstītiem vekseļiem - šo vērtspapīru pirmais indosētājs Latvijā). Tā kā nevienas institūcijas rīcībā nav statistikas datu par izrakstīto vekseļu daudzumu, nav iespējams noteikt noteikumu projekta mērķgrupas iespējamo skaitlisko lielumu. | |
| Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | | Projekts šo jomu neskar. | |
| Tiesiskā regulējuma finansiālā ietekme | | Noteikumu projektam nav tieša finansiālā ietekme, jo attiecībā uz elektroniskajiem vekseļiem saglabājas Ministru kabineta 2010.gada 21.jūnija noteikumos Nr.558 „Par valsts nodevu par operācijām ar vekseļiem” noteiktais valsts nodevas apmērs par izrakstītajiem vekseļiem (2 santīmi par katriem pilniem vai nepilniem 10 latiem no summas, par kuru izraksta vekseli). | |
| Tiesiskā regulējuma nefinansiālā ietekme | | Projekts šo jomu neskar. | |
| Administratīvās procedūras raksturojums | | Projekts šo jomu neskar. | |
| Administratīvo izmaksu monetārs novērtējums | | Projekts šo jomu neskar. | |
| Cita informācija | | Nav. | |

**Anotācijas III – VII sadaļa** – Projekts šo jomu neskar.

Tieslietu ministrs J.Bordāns

06.06.2013. 14:15

528

S.Rāgs

67036974, Sandris.Rags@tm.gov.lv